b'\n_START_ARTICLE_\nPressing (straff)\n_START_SECTION_\nPressing i det engelske rettsvesenet\n_START_PARAGRAPH_\nPeine forte et dure (fransk juridisk uttrykk for \xc2\xabstreng og hard straff\xc2\xbb) var en torturmetode som ble brukt i Englands, og senere Storbritannias rettsvesen. Man kunne ikke d\xc3\xb8mme en person som ikke ville erkl\xc3\xa6re seg skyldig eller uskyldig under rettssaken, og for \xc3\xa5 fremtvinge en erkl\xc3\xa6ring ble den tiltalte d\xc3\xb8mt til pressing. Personen ble lagt p\xc3\xa5 et gulv med en plate over seg. Deretter ble det lagt stein eller lodd p\xc3\xa5 platen, med stadig \xc3\xb8kende vekt. Den d\xc3\xb8mte kunne v\xc3\xa6re i live i flere timer, inntil brystkassen ble s\xc3\xa5 sammenklemt at pusting ikke lenger var mulig. Prosessen stoppet n\xc3\xa5r personen erkl\xc3\xa6rte seg skyldig eller uskyldig. Den viktigste \xc3\xa5rsaken til at mange ble ihjelpresset var at de p\xc3\xa5 denne ble fritatt dom. Dermed ble ikke eiendommen deres inndratt, og arvingene ble ikke rammet._NEWLINE_Metoden ble avskaffet i 1772. Den siste kjente bruken av metoden var i 1741. Senere innf\xc3\xb8rte man regelen om at dersom personen ikke svarer p\xc3\xa5 skyldsp\xc3\xb8rsm\xc3\xa5let, blir stillheten tolket som \xc2\xabikke skyldig\xc2\xbb._NEWLINE_Det mest kjente offeret for pressing var den katolske helgenen Margaret Clitherow, som ble presset ihjel 25. mars 1586 etter \xc3\xa5 ha nektet \xc3\xa5 uttale seg om skyldsp\xc3\xb8rsm\xc3\xa5let da hun ble anklaget for \xc3\xa5 ha skjult prester i sitt hjem. Hun gjorde dette for \xc3\xa5 unng\xc3\xa5 en rettssak hvor hennes barn ville blitt tvunget til \xc3\xa5 vitne mot henne._NEWLINE_Pressing har ogs\xc3\xa5 blitt brukt ved ett tilfelle i USA. Under hekseprosessene i Salem nektet Giles Corey \xc3\xa5 uttale seg sin skyld eller uskyld, og 19. september 1692 ble han presset ihjel. Hans siste ord skal ha v\xc3\xa6rt \xc2\xabmer vekt!\xc2\xbb.\n_START_SECTION_\nHenrettelse med elefant\n_START_PARAGRAPH_\nI S\xc3\xb8r- og S\xc3\xb8r\xc3\xb8st-Asia har henrettelse med elefanter blitt brukt som henrettelsesmetode i minst 4000 \xc3\xa5r, en metode ogs\xc3\xa5 romerne og kartaghenerne i noen tilfeller brukte.'